Iktatószám: HIV/……/2022.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2022. augusztus 29-ei nyilvános ülésére**

**Tárgy:** A közterület-felügyeletről szóló önkormányzati rendeleti szabályozás felülvizsgálata rendlet-alkotás

**Az előterjesztő:** Papp Gábor polgármester

**Készítette:**  dr. Tüske Róbert jegyző

**Megtárgyalta:** Pénzügyi, Turisztikai és Városfejlesztési Bizottság

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

Hévíz Város Önkormányzat Képviselő-testülete élve a törényi lehetőséggel, a város közterületeinek rendje és védelme érdekében már évtizedek óta közterület-felügyeletet tart fenn. A közterület-felügyelet nem önálló költségvetési szervként, hanem a Polgármesteri Hivatal keretében működik. A közterület-felügyelők létszáma hosszú időn keresztül három fő volt, mely létszám minimálisan szükséges a közterület-felügyeleti feladatok ellátásához és ahhoz, hogy a felügyelők megfelelő szolgálatbeosztással nem csak hétfőfől péntekig, hanem esetenként hétvégén és ünnapnapokon is ellátták feladataikat.

Közterület-felügyelet létrehozása esetén önkormányzati rendelettel kell és lehet szabályozni a felügyelet feladatköreit. Hévíz Város Önkormányzat Képviselő-testülete e kérdést a közterület-felügyeletről szóló 33/2004. (IX. 1.) önkormányzati rendeletével szabályozta.

A rendelet megalkotását követően a közterület-felügyeletről szóló 1999. évi LXIII. törvény több módosításon esett át, így szükséges a vonatkozó önkormányzati rendelet felülvizsgálata. Az előterjesztés szerint javaslatot teszek a közterület-felügyeletről szóló új rendelet megalkotására. A rendelet szabályozása követi a törvényi felhatalmazó rendelkezést, így csak azon kérdések vonatkozásában tartalmaz rendelkezéseket a párhuzamos szabályozás megszüntetésével, melyek feltétlenül szükségesek. Javaslom a rendelet-tervezet elfogadását.

A felügyelői állások megüresedése miatt és az önkormányzat 2020-ban bekövetkezett nagymértékű bevételcsökkenése miatt jelenleg egy fő közterület-felügyelő van állományban. Ennek megfelelően a felügyeleti feladatok ellátása nem tud teljeskörű lenni. Az egy fő felügyelő végzi a közterület-használatok engedélyezési, határozat-hozatali és ellenőrzési feladatait, az állattartási ügyket, kaszálási, ingatlan rendezettségi ügyeket, közlekedési és forgalmi rend szabályozási ügyeket és végez járőrözést egyedül és rendőrséggel közös szolgálatban. Időközben a hévízi térgyielő kamerarendszer (képrögzítés) jelentős fejlesztésére is sor került, melynek üzemeltetése a törvényi előírások szerint ugyan csak a közterület-felügyelet feladata.

Tapasztalatunk szerint a közterületek használata, azok rendjének fenntartása indokolja a közterület-felügyelet további fenntartását, sőt szükségessé teszi a felügyelői létszám emelését, ezért javaslom, hogy legkésőbb 2023. június 1-től a közterület-felügyelők létszáma újra kettő főben kerüljön megállapításra. A felügyelői álláshely betöltése során számolni kell azzal, hogy sajátos alkalmassági feltételek vannak és a felügyelőnek kötelező szakképesítést szükséges szereznie. A Hévízi Polgármesteri Hivatal 2023. évi költségvetésének tervezését ennek megfelelően fogjuk elvégezni és jóváhagyásra a képviselő-testület elé beterjeszteni. Hosszabb távon teljeskörű és hétvégére tartósan kitejedő feladat-ellátás 3 fő felügyelővel oldható meg.

A közterület-felügyeletről szóló 1999. évi LXIII. törvény főbb rendekezéseinek bemutatása:

Az Országgyűlés a közterületek rendjének és tisztaságának védelme, valamint annak rendjét megbontó jogsértések hatékonyabb megelőzése, megakadályozása, szankcionálása, az önkormányzati vagyon védelme, e feladatok ellátásához szükséges szervezeti keretek megteremtése, az ezekkel összefüggő közszolgálati feladatokat ellátó személyek jogállásának meghatározása érdekében a következő törvényt alkotta meg a közterület-felügyeletről szóló 1999. évi LXIII. törvényt (Kftv.)

A Kftv. 1. § (1) bekezdése alapján a települési önkormányzat a közterületi rend és tisztaság védelméről, a tömegközlekedési eszközök használati rendjének fenntartásáról, az önkormányzati vagyon védelméről közterület-felügyelet vagy közterület-felügyelő útján gondoskodhat.

Közterület-felügyeletet a képviselő-testület hozhat létre a polgármesteri hivatal belső szervezeti egységeként, önálló költségvetési szervként vagy költségvetési szerv belső szervezeti egységeként. Közterület-felügyeletet több önkormányzat társulásos formában is működtethet.

Az önkormányzat a közterület-felügyelet megalakítás előtt együttműködési megállapodást köt a rendőrséggel. A megállapodással rendelkezünk.

A közterület-felügyelet (a továbbiakban: felügyelet) feladatait a polgármesteri hivatalban alkalmazott egy vagy több közterület-felügyelő (a továbbiakban: felügyelő) is elláthatja.

A felügyelet feladata:

*a)* a közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzése;

*b)* a közterület rendjére és tisztaságára vonatkozó jogszabály által tiltott tevékenység megelőzése, megakadályozása, megszakítása, megszüntetése, illetve szankcionálása;

*c)* közreműködés a közterület, az épített és a természeti környezet védelmében;

*d)* közreműködés a társadalmi bűnmegelőzési feladatok megvalósításában, a közbiztonság és a közrend védelmében;

*e)* közreműködés az önkormányzati vagyon védelmében;

*f)* közreműködés a köztisztaságra vonatkozó jogszabályok végrehajtásának ellenőrzésében;

*g)* közreműködés állat-egészségügyi és ebrendészeti feladatok ellátásában;

*h)* a mozgásában korlátozott személy parkolási igazolvány jogszerű használatának és birtoklásának az ellenőrzése;

*i)* a helyi közutakon, a helyi önkormányzat tulajdonában álló közforgalom elől el nem zárt magánutakon, valamint tereken, parkokban és egyéb közterületen a közúti járművel történő várakozási közszolgáltatás (a továbbiakban: parkolás) biztosítása, valamint a parkolásért járó ellenérték megfizetésének ellenőrzése és a fizetés elmaradása esetére előírt jogkövetkezmények alkalmazása.

A feladatkörében eljáró felügyelő hivatalos személy.

A felügyelő az e törvényben meghatározott feladatkörében eljárva jogosult és köteles a közterületen ellenőrizni a jogszabályban előírt kötelezettségek megtartását, jogszabálysértés esetén eljárást kezdeményezni intézkedést megtenni.

A felügyelőnek az e törvényben meghatározott tevékenység folytatására, valamint az intézkedésére való jogosultságát a rendőrség által kiadott szolgálati igazolvány igazolja.

A felügyeletnek, illetőleg a felügyelet részéről eljáró felügyelőnek feladatot az önkormányzat rendelete állapíthat meg. Az önkormányzat rendelete olyan feladatot állapíthat meg, melyet törvény vagy kormányrendelet nem utal más szerv hatáskörébe.

A képviselő-testület a szervezeti és működési szabályzata meghatározza a felügyelet szervezeti formáját, a feladat a polgármesteri hivatalban kerül ellátásra. A felügyelő köztisztviselő.

A felügyelő intézkedési jogköre

A felügyelő feladatait az önkormányzat illetékességi területén lévő közterületen, az önkormányzat intézményeinek, gazdasági szervezeteinek területén látja el.

A felügyelő a feladatát járőrszolgálat vagy őrszolgálat keretében országosan egységes egyenruhában teljesíti. A felügyelő szolgálata teljesítésekor egyenruhájára kitűzve viseli az országosan egységes, egyedi azonosító számmal ellátott felügyelői jelvényt. A felügyelő - a helyi önkormányzat rendeleti szabályozása esetén - a település jelképét karjelzésként viseli.

A felügyelet a képviselő-testület által meghatározottak szerint együttműködik a rendőrséggel, a hivatásos katasztrófavédelmi szervvel (a továbbiakban: rendvédelmi szervek), a Nemzeti Adó- és Vámhivatallal, az egyéb állami ellenőrző és önkormányzati szervekkel, társadalmi szervezettel, így különösen a helyi polgárőr szervezettel, valamint a feladatai ellátásához segítséget nyújtó egyéb szervezettel. A felügyelet a rendőrséggel történő együttműködés keretében tevékenysége ellátásáról, annak körülményeiről a rendőrséget rendszeresen tájékoztatja.

A felügyelő az intézkedésével érintett személyről, az intézkedése vagy az eljárása szempontjából lényeges környezetről és körülményről, tárgyról képfelvételt, hangfelvételt, kép- és hangfelvételt (a továbbiakban együtt: felvétel) készíthet.

A felügyelet közterületen, közbiztonsági, illetve bűnmegelőzési célból, bárki számára nyilvánvalóan észlelhető módon képfelvevőt helyezhet el, és felvételt készíthet. A képfelvevő elhelyezéséről, valamint a képfelvevővel megfigyelt közterület kijelöléséről a felügyelet előterjesztésére a képviselő-testület dönt. A képfelvevőt a felügyelet üzemelteti és kezeli.

A felügyelői intézkedések

A felügyelő felvilágosítást kérhet attól, akiről alaposan feltehető, hogy a felügyelői feladat ellátásához érdemi tájékoztatást tud adni.

A felügyelő a jogszabályban meghatározott feladatai teljesítése során vagy egyéb jogszerű intézkedés céljából kényszerítő eszközöt alkalmazhat.

A felügyelő a szabálysértés elkövetőjét - a cselekmény súlyától függően - jogosult a jogszabályban meghatározott esetekben helyszíni bírsággal sújtani.

A felügyelő a feladatkörébe tartozó egyes közlekedési szabályszegés esetén jogosult közigazgatási bírságot alkalmazni.

A közterület használatára vonatkozó végleges határozatban, tulajdonosi (kezelői) hozzájárulásban foglaltak megszegése vagy elmulasztása esetén a felügyelő köteles felhívni a kötelezettet az előírások betartására.

A felügyelő - az üzemben tartó értesítése mellett - elszállítással eltávolíthatja a közterületen szabálytalanul elhelyezett járművet, ha az a közúti forgalom biztonságát vagy a közbiztonságot veszélyezteti.

Ha a korlátozott várakozási övezetben díjfizetés nélkül várakozó, a kiemelten védett, védett vagy korlátozott várakozási övezetben érvényes engedély nélkül elhelyezett, illetve a közterületen szabálytalanul elhelyezett jármű balesetveszélyt nem jelent, és a forgalmat nem akadályozza, rögzítésére - a jármű elszállításáig vagy további intézkedésig - a felügyelő kerékbilincset alkalmazhat. A felügyelet a kerékbilincs fel- és leszereléséhez, a jármű elszállításához, továbbá az intézkedéssel érintett jármű tárolásához, őrzéséhez és értékesítéséhez - szerződés alapján - közreműködőt vehet igénybe.

A felügyelő a helyi közúton jogosult megállítani, illetve feltartóztatni a köztisztasági szabályokat, továbbá a közúti közlekedésről szóló 1/1975. (II. 5.) KpM-BM együttes rendelet 40-41. §-ában, valamint más megállásra, várakozásra vagy táblával jelzett behajtási tilalomra vagy korlátozásra vonatkozó szabályokat megszegő járműveket.

A felügyelő a vagyonvédelmi feladatainak ellátása során - a képviselő-testület rendelkezésére - az önkormányzat tulajdonában, használatában lévő vagyont (épületet, építményt, tömegközlekedési eszközt, járművet vagy más dolgot) véd, őriz, illetve közbiztonsági szempontból ellenőriz.

A Kftv. alkalmazása során

*a) közterület:* a közhasználatra szolgáló minden olyan állami vagy önkormányzati tulajdonban álló terület, amelyet rendeltetésének megfelelően bárki használhat, ideértve a közterületnek közútként szolgáló és a magánterületnek a közforgalom számára a tulajdonos (használó) által megnyitott és kijelölt részét, továbbá az a magánterület, amelyet azonos feltételekkel bárki használhat;

*b) közterületi rend:* a közterület rendeltetésszerű használatára, igénybevételére vonatkozó jogszabályok megtartása.

**Általános indokolás**

Hatályossági felülvizsgálat miatt indokolt a közterület-felügyeletről szóló szabályozás felülvizsgálata, új rendelet alkotása.

**Részletes indokolás**

**1. §**

A felügyelet létrhozásáról és annak polgármsteri hivatal keretében történő ellátásáról rendelkezik

**2. §**

A felügyelet feladatait összhangban a Kftv-vel állapítja meg, rendelkezik a képfelvevő alkalmazásáról.

**3. §**

Rendelkezik a Hévíz város címerének karjelzésként történő viseléséről.

**4. §**

Hatályát veszit a 33/2004. (IX. 1.) önkormányzati rendelet.

**5. §**

Hatályba lépésről rendelkezés.

Tisztelt Képviselő-testület!

Kérem, az előterjesztést megvitatni és elfogadni. A rendelet módosítás minősített szótöbbséget igényel.

**2.**

Hévíz Város Önkormányzat Képviselő-testületének

../…. (.. ..) önkormányzati rendelete

a közterület-felügyeletről

Hévíz Város Önkormányzat Képviselő-testülete a közterület-felügyeletről szóló 1999. évi LXIII. törvény 1. § (6) bekezdésében, a 4. § (2) bekezdésében, valamint a Magyarország helyi önkormányzatairól szóló 2011. CLXXXIX. törvény 42. § 1. pontjában kapott felhatalmazás alapján az alábbi rendeletet alkotja:

**1. §**

(1) Hévíz Város Önkormányzat Képviselő-testülete a közterületi rend és tisztaság védelméről, az önkormányzati vagyon védelméről közterület-felügyelet (a továbbiakban: felügyelet) útján gondoskodik.

(2) A felügyelet feladatát a Hévízi Polgármesteri Hivatalban alkalmazott közterület-felügyelők (továbbiakban: felügyelő) látják el.

**2. §**

(1) A felügyelet feladatait a közterület-felügyeletről szóló 1999. évi LXIII. törvény állapítja meg.

(2) Az (1) bekezdésben foglaltakon túl a felügyelet feladata a képviselő-testület döntése alapján kihelyezett képfelvevő, Hévízi közterületi kamerarendszer üzemeltetése és kezelése.

**3. §**

A felügyelő Hévíz város címerét karjelzésként viseli.

**4. §**

Hatályát veszti Hévíz Város Önkormányzat Képviselő-testületének a közterület-felügyeletről szóló 33/2004. (IX. 1.) önkormányzati rendelete.

**5. §**

Ez a rendelet 2022. szeptember 1-jén lép hatályba.

dr. Tüske Róbert Papp Gábor

jegyző polgármester

**3.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:**

**Társadalmi-gazdasági hatása:** új hatása nincs

**Költségvetési hatása és a rendelet megalkotásának szükségessége:** jogszabályi előírásokhoz igazítás

**Adminisztratív terheket befolyásoló hatása**: nincs

**A jogszabály alkalmazásához szükséges személyi, szervezeti, tárgyi és pénzügyi feltételek** rendelkezésre állnak.

Az SZMSZ módosításának **környezeti és egészségi hatása** nincs.

**A rendelet megalkotása elmaradása esetén várható következmények:** jogbizonytalanság, mert a valós helyzet és szabályozás között ellentmondás lenne

**4.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |